Virallinen lehti nro C 386 , 11/12/1998 s. 0054



KIRJALLINEN KYSYMYS E-0899/98 esittäjä(t): Daniela Raschhofer (NI) komissiolle (26. maaliskuuta 1998) Aihe: Maataloustuki: vihreä vaihtokurssi Itävallan shillingeissä myönnettävän maataloustuen maksun yhteydessä nykyisin sovellettavat vihreät vaihtokurssit jäävät käytöstä euron käyttöönoton yhteydessä. Tämä merkitsee sitä, että todellisuudessa itävaltalaisten maanviljelijöiden saaman tuen määrä laskee. 1. Aiotaanko menetysten korvaamiseksi ryhtyä toimenpiteisiin? 2. Jos aiotaan, millaisia ovat ne toimenpiteet, joiden avulla tuen väheneminen voidaan tasoittaa? 3. Onko tuen väheneminen mahdollista korvata täysin tällaisten toimenpiteiden avulla? Jos ei ole, niin miksi ei? 4. Millä tavoin vihreät vaihtokurssit on määrätty/määrätään? 5. Mitkä ovat vaihtokursseihin vaikuttavat tekijät? Komission jäsenen Franz Fischlerinkomission puolesta antama vastaus (21. huhtikuuta 1998) Komissio ilmoitti 5. marraskuuta 1997 euron käyttöönoton vaikutuksista yhteisön toimintaan, toimielimiin ja lainsäädäntöön antamassaan tiedonannossa(1), joka koskee erityisesti yhteiseen rahaan siirtyvien jäsenvaltioiden osalta vihreiden kurssien sekä kiinteiden ja lopullisten muuntokurssien välisen eron poistamista, että "komission ehdotusten on perustuttava suhteellisen luotettaviin arvioihin poistettavista eroista, ja niissä on siis otettava erityisesti huomioon euron käyttöön siirtyvien jäsenvaltioiden luettelo sekä markkinoiden kehitys rahaliittoa edeltävänä aikana. Erityisiä ehdotuksia esitetään vuoden 1998 toisen puoliskon lopulla". Erityisesti Itävallan osalta maanviljelijöille maksettava suora tuki muunnetaan "jäädytetyn" vihreän kurssin (1 ecu on 13,7190 shillinkiä) perusteella ja muihin tukiin ja maataloushintoihin sovellettavan vihreän kurssin mukaisesti maaliskuussa 1998 1 ecu oli 13,9485 shillinkiä. Shillingin ja euron kiinteää muuntokurssia ei ole tietenkään vielä määritelty, mutta jos otetaan teoreettiseksi esimerkiksi 20. maaliskuuta voimassa ollut shillingin ja ecun edustava markkinakurssi (1 ecu on 13,9312 shillinkiä), käy ilmi, että vihreiden kurssien korvaaminen edustavilla markkinakursseilla lisäisi suorien tukien määrää 1,5 prosentilla ja vähentäisi muiden tukien määrää ainoastaan 0,1 prosentilla. Näiden lukujen perusteella ei voida millään tavalla päätellä maanviljelijöiden menettävän tulojaan. Laskelma on esitetty pelkästään selventämään tilannetta, mutta se korostaa edellä mainittua tarvetta tehdä suhteellisen luotettavia arvioita poistettavista eroista. Näiden seikkojen tultua esille parlamentin jäsenen esittämiin kysymyksiin annetaan seuraavat vastaukset. 1. Koska euron käyttöönotto saattaisi vähentää kansallisissa valuuttayksiköissä ilmoitettujen tukien määrää, mikä voidaan arvioida ainoastaan jäsenvaltiokohtaisesti kunkin valuutan pariteettien kehityksen perusteella, komissio ehdottaa vuoden 1998 ensimmäisen puoliskon loppuun mennessä asianmukaisia siirtymätoimenpiteitä. 2. Nämä siirtymätoimenpiteet määritellään markkinoiden kehitys huomioon ottaen rahaliittoa edeltävänä aikana. 3. Tulonmenetysten täydellinen tai osittainen korvaaminen riippuu itse asiassa laajemmasta tulonmenetysten laskentatapaan liittyvästä problematiikasta. Tämän laskentatavan on vastattava mahdollisimman tarkasti todellisuutta, ja sillä on vältettävä liian suurten korvausten maksaminen. 4. Yhteiseen rahaan siirtyvien jäsenvaltioiden kansallisista valuutoista tulee 1. tammikuuta 1999 euron ei-desimaalisia ilmentymiä, minkä vuoksi ei ole mahdollista laatia erityisiä muuntokursseja. Niiden jäsenvaltioiden osalta, jotka eivät siirry yhteiseen rahaan, voidaan säilyttää erityisten kurssien järjestelmä. 5. Yhteiseen valuuttaan siirtyvien jäsenvaltioiden osalta 1. tammikuuta 1999 alkaen ei enää ole vihreiden kurssien vaihtelumekanismeja. Muiden jäsenvaltioiden osalta mekanismeja olisi mukautettava yksinkertaisemmiksi. (1) KOM(97) 560 lopullinen.